Στο πλαίσιο αστυνομικής έρευνας και κατάλληλης συλλογής και αξιοποίησης στοιχείων, εξαρθρώθηκε, από αστυνομικούς της Ομάδας Δημόσιας Ασφάλειας του Τμήματος Ασφαλείας Χαλκίδας, οργανωμένο κύκλωμα εμπορίας βρεφών.

ADVERTISING

Έπειτα από συντονισμένη αστυνομική επιχείρηση, η οποία πραγματοποιήθηκε την περασμένη Παρασκευή σε περιοχές της Αττικής, συνελήφθησαν συνολικά 9 εμπλεκόμενοι αλλοδαποί (μία Γεωργιανή και 8 Βούλγαροι) και συγκεκριμένα τρεις άνδρες, ηλικίας 39, 41 και 32 ετών, καθώς και έξι γυναίκες, ηλικίας 40, 29, 35, 34, 38 και 29 ετών αντίστοιχα.

Για την αποδόμηση του κυκλώματος, δύο αστυνομικοί του Τμήματος Ασφαλείας Χαλκίδας (άνδρας – γυναίκα) παρουσιαζόμενοι ως δήθεν υποψήφιο ζευγάρι αγοραστών νεογέννητου βρέφους, πραγματοποίησαν συνάντηση, στους Αμπελόκηπους, με την 40χρονη Γεωργιανή, η οποία είχε τον ρόλο του μεσάζοντα στην τέλεση των αγοραπωλησιών βρεφών.

Στον προαναφερόμενο χώρο, τον οποίο επιτηρούσαν διακριτικά και άλλοι αστυνομικοί, συμφωνήθηκε τελικά η αγοραπωλησία ενός βρέφους, ηλικίας μόλις τεσσάρων ημερών, αντί του χρηματικού ποσού των 18.000 ευρώ. Για την ολοκλήρωση της αγοραπωλησίας, η 40χρονη οδήγησε το ζευγάρι των αστυνομικών, σε διαμέρισμα πολυκατοικίας στην Κυψέλη, όπου κατά τη διάρκεια αιφνιδιαστικής νομότυπης έρευνας, εντοπίστηκαν και τα υπόλοιπα 8 μέλη του κυκλώματος, όλοι τους Βούλγαροι.

Όπως ενδελεχώς διακριβώθηκε, οι εννέα συλληφθέντες αλλοδαποί, τουλάχιστον από τις αρχές του τρέχοντος έτους, είχαν συγκροτήσει και ενταχθεί σε εγκληματική οργάνωση, η οργανωτική δομή της οποίας διέθετε ιεραρχική σχέση μεταξύ των μελών της, με σκοπό την συστηματική τέλεση αγοραπωλησιών βρεφών και τη συνεπακόλουθη αποκόμιση παράνομου οικονομικού οφέλους, το ύψος του οποίου καταμεριζόταν στα μέλη του κυκλώματος, ανάλογα με τον διακριτό του ρόλο.

Αναλυτικότερα, προέκυψε ότι ο 39χρονος ήταν ηγετικό στέλεχος του κυκλώματος, ενώ γίνεται μνεία ότι κατά το παρελθόν είχε απασχολήσει τις Διωκτικές Αρχές για διάπραξη παρόμοιων αδικημάτων. Επίσης, ο 41χρονος και ο 32χρονος, ήταν επιφορτισμένοι με την επιτήρηση των γυναικών που εντοπίστηκαν στη συγκεκριμένη οικία, ενώ η 35χρονη ενεργούσε ως άμεση βοηθός του ηγετικού στελέχους του κυκλώματος.

Η 40χρονη Γεωργιανή, όπως προαναφέρθηκε, είχε τον ρόλο του μεσάζοντα στην τέλεση των αγοραπωλησιών βρεφών, ενώ οι υπόλοιπες τέσσερις γυναίκες, εκ των οποίων η μία έφερε μαζί της το νεογέννητο βρέφος της που επρόκειτο να πωληθεί στους αστυνομικούς, είχαν το ρόλο της κυοφορίας, προκειμένου στη συνέχεια να πραγματοποιηθεί η πώληση των νεογέννητων βρεφών τους, σε υποψήφιους αγοραστές.

Μάλιστα, μετά από παραγγελία και διενέργεια σχετικής εξέτασης από Δημόσιο Νοσοκομείο, τεκμηριώθηκε επιστημονικά ότι οι τρεις εκ των γυναικών που συνελήφθησαν (η 38χρονη και οι δύο 29χρονες), είχαν πρόσφατα τελέσει τοκετό, ενώ η 34χρονη βρίσκεται σε κατάσταση κύησης.

Η έρευνα συνεχίζεται για να διαπιστωθεί που κατέληξαν τα άλλα δύο βρέφη και αν τυχόν υπάρχει εμπλοκή μαιευτήρων, συμβολαιογράφων κλπ. Στην κατοχή των συλληφθέντων, βρέθηκαν συνολικά και κατασχέθηκαν το χρηματικό ποσό των 9.025 ευρώ, ως προϊόν αγοραπωλησίας βρεφών, καθώς και 10 συσκευές κινητής τηλεφωνίας, ως μέσα διευκόλυνσης για την εγκληματική τους δράση.

Οι συλληφθέντες, με τη σε βάρος τους σχηματισθείσα δικογραφία, οδηγήθηκαν στον Εισαγγελέα Πρωτοδικών Αθηνών, ενώ η έρευνα, από το Τμήμα Ασφαλείας Χαλκίδας, βρίσκεται σε πλήρη εξέλιξη, προκειμένου να διακριβωθεί όλο το εύρος της εγκληματικής δραστηριότητας του κυκλώματος.

Για την υπόθεση ο Γενικός Περιφερειακός Αστυνομικός Διευθυντής Στερεάς Ελλάδας, Υποστράτηγος Μιλτιάδης Πουρσανίδης δήλωσε: «Η Ελληνική Αστυνομία, δίνει έναν επίμονο και καθημερινό αγώνα, με σκοπό την αντιμετώπιση όλων των μορφών εγκληματικότητας που δυσχεραίνουν και πλήττουν την προσδοκόμενη ποιότητα ζωής των πολιτών και παράλληλα καταβάλλει κάθε δυνατή προσπάθεια για την προάσπιση του σημαντικότερου και πολυτιμότερου αγαθού, του αγαθού της ασφάλειας. Σήμερα αισθάνομαι ιδιαίτερη ικανοποίηση για τα επιχειρησιακά στελέχη που υπηρετούν και ενεργούν στην Περιφέρειά μας, διότι με το έργο που επιτελούν με σύνεση και μεθοδικότητα, γίνεται ευχερέστερη η πραγμάτωση του σκοπού που σας προανέφερα. Γνωρίζετε εξάλλου ότι η προστασία της ανθρώπινης ζωής έχει αξία ανεκτίμητη και η εξάρθρωση του κυκλώματος εμπορίας βρεφών, που επετεύχθη από το Τμήμα Ασφαλείας Χαλκίδας, έρχεται ακριβώς να επιβεβαιώσει την διάσταση αυτή και συνάμα να καταδείξει ότι όταν εργαζόμαστε με σχέδιο και συντονισμένες δράσεις, μπορούμε να καταφέρουμε καίρια πλήγματα σε τέτοια κυκλώματα. Συνεπώς για εμάς, έχει τεράστια σημασία η αίσια ολοκλήρωση της συγκεκριμένης επιχείρησης, η οποία είχε ως αποτέλεσμα την σύλληψη των εννέα μελών του κυκλώματος και τον τερματισμό της παράνομης δράσης του. Σας διαβεβαιώνω δε ότι η έρευνα θα συνεχιστεί, προκειμένου να αποσαφηνιστούν και διακριβωθούν όλες οι πτυχές της εγκληματικής τους δραστηριότητας».